钦定古今图书集成/明伦汇编/氏族典/第135卷 > 《凌迪知万姓统谱》 > 神英
## 钦定古今图书集成/明伦汇编/氏族典/第135卷 > 《凌迪知万姓统谱》 > 神英

按《明外史仇钺传》：“神英，字景贤，寿州人。天顺初，袭父
职，为延安卫指挥使，守备宁塞营，屡将骑兵，从都督
张钦等征讨有功。成化元年，尚书王复行边，荐英有
谋勇，进都指挥佥事。以从征满四功，迁都指挥使，充
延绥右参将，进署都督佥事。巡抚余子俊筑边墙，命
英董役，工成受赉。久之，充总兵官，镇守宁夏，移延绥”，
复移宣府。弘治改元，移大同。十一年，马市开。英违禁
贸易，寇掠蔚州，又不救。言官连劾，召还闲住。寻起督
《果勇》营，充右参将，御寇延绥。武宗立，寇犯宣府。充左
参将，率京军以援。寻以都督同知佥书左府，剿近畿
剧贼，进右都督。正德五年，给事中段豸劾英老，命致
仕。当是时，刘瑾窃政。总兵官曹雄等以附瑾得重权。
英素习瑾，厚贿之。因自陈边功，乞叙录。诏封泾阳伯，
禄八百石。未几，寘𫔍反。命充总兵官讨之。未至，贼已
灭。瑾败，为言官所劾。诏夺爵，以右都督致仕。越二年
卒。